Lětuša 48hodźinska akcija bě, je a budźe wulki wuspěch! Wo tym njeswědča jenož ličby (wjace hač 1 500 młodostnych angažuje so w 93 projektach), ale tež pisana wotměna ekologiskich, kulturnych a socialnych projektow.
Budyšin (mk/SN). Serbscy młodostni běchu w lětušej 48hodźinskej akciji přewšo kreatiwni a pilni. Tak natwarichu šulerjo Kulowskeje zakładneje a wyšeje šule 18 kašćikow za hnězdźenje kačkow při měšćanskim haće. Pod nawodom wučerki Doris Altmann a socialneho dźěłaćerja na šuli Lorenca Jankowskeho šulerjo po wučbje rězachu, šrubowachu a barbjachu. „Bjez dobrowólnosće šulerjow a podpěry mnohich staršich, swójbnych a sponsorow njebychmy projekt zwoprawdźić móhli“, rjekny Doris Altmann.
szl_Latn szl_Latn